Ditsem Nuus - Verloop van grondkwessie
Sover dit die verhore oor die grondkwessie aangaan wat tans landswyd gehou word, is die oorheersende indruk dat blanke stemme uitgedoof word deur die massa swartes en selfs bruin minderhede wat grond wil vat sonder vergoeding. Militante sprekers dreig met fisiese konflik en beskuldig enkele swartes wat teen onteiening is, as “sell-outs”.
Die patroon word aangehelp deur voorsitters, soos Vincent Smith, wat onpartydig probeer voorkom, maar wat reeds vooraf gekompromitteer is deurdat honderdduisende skriftelike voorleggings teen onteiening bestempel is as 'n poging om “die stelsel te verstop”.
Aan die ander kant, is reeds skriftelike voorleggings wat in totaal sowat 750 000 bladsye beslaan, aan die paneel voorgelê, die oorgrote meerderheid waarvan skynbaar teen onteiening gekant is. Hierdie massa dokumentasie moet nog deurgewerk en verwerk word.
Inmiddels gaan die idee van grondonteiening sonder vergoeding nie af by die Zoeloes nie, met koning Goodwill Zwelithini wat sê dat bykans 30% van KwaZulu-Natal die tuisland van die Zoeloes vorm, gebou deur die Ingonyama Trust. Zwelithini het na berig word aan pres. Cyril Ramaphosa gesê die Zoeloes verwerp onteiening, dat hulle bereid is om oorlog te maak oor hul grond en dat hulle selfs oorweeg om onafhanklikheid te verklaar.
Zwelithini het 'n volksvergadering of imbizo belê vir 4 Julie 2018, terwyl Mangosuthu Gatsha Buthelezi homself weer verklaar het tot die eerste minister van koning Goodwill Zwelithini. 'n Feit is egter dat Zwelithini jaarliks 'n onderhoudstoelaag van sowat R65,8 miljoen uit die staatskas ontvang.
Hoe dit ookal sy, die voorbeeld van die Zoeloes oor hul tradisionele grondgebied kan bes moontlik deur ander tradisionele leiers in die land gevolg word en kan 'n interessante scenario in die omstrede grondkwessie te weeg bring. Dit sluit aan by die eise van die Steinkopf en Kommagas gemeenskappe in Namakwaland met die eerste openbare grondvergaderings wat vandeesweek te Concordia naby Springbok, gehou is. In hierdie verband moet ook die beroep van die Orania Beweging gesien word dat die grond in en om Orania vir Afrikanerbesetting gereserveer word en vrygestel word van rassediskriminerende maatreëls.
Wat ook opmerklik is, is dat die Raad van Tradisionele Leiers die aandag van die regering formeel gevestig het op die bykans 9,3 miljoen ha grond wat reeds in staatsbesit is, asook die bykans 4 500 plase onder staatsbeheer, maar wat nog nie toegeken is nie.
Gelees 338 keer
Nog 'n rampspoedige grondhervormingsprojek